Forbudt å selge disse 17. mai i Oslo

Ingen selgere vil få tillatelse til å selge heliumballonger på gata i Oslo 17. mai.

Illustrasjonsfoto. Jon Olav Nesvold / NTB Scanpix

NTB

20. apr. 2018 17:40 Sist oppdatert 20. april 2018

– Det blir helt mulig å ha det gøy på 17. mai uten gassballonger, sier miljøbyråd Lan Marie Nguyen Berg (MDG) til NRK etter at byrådspartiene har blitt enige om at de ikke vil ha fritt salg av heliumballonger på nasjonaldagen.

Si ;D-innlegg: På tide å forby heliumballonger

Bydelene og Bymiljøetaten har fått beskjed om at det ikke skal gis tillatelser til salg. Begrunnelsen fra Berg er plastforsøplingen ballongene forårsaker.

De siste årene har det blitt gitt få tillatelser til gatesalg av ballonger. Det er imidlertid fortsatt lovlig å selge ballonger på privat grunn, som i butikker.

Vil følge opp selgere

Heller ikke i fjor ble det gitt tillatelser til ballongsalg i bygatene, men det ble likevel solgt ballonger. 17. mai-komiteen i Oslo ber Bymiljøetaten følge opp selgere som tar seg til rette.

– Noen kommer nok likevel til å forsøke å selge heliumballonger. Jeg oppfordrer alle til å la være å kjøpe, fordi heliumballongene representerer et stort miljøproblem, sier Erik Lunde (KrF), leder i 17. mai-komiteen.

Miljøpartiet De Grønne uttalte tidligere i vår at de ønsker seg et nasjonalt forbud mot gassballonger på 17. mai.

En rekke andre kommuner har forbudt heliumballonger før årets 17. mai-feiring.